
GJYKATA E LARTË
KOLEGJI ADMINISTRATIV
Nr. 31001-01635-00-2016 i Regjistrit Themeltar
VENDIM

“PËR NISJEN E PROCEDURËS SË NJËSIMIT”

Kolegji Administrativ i Gjykatës së Lartë me trup gjykues të përbërë nga gjyqtarët:

Gentian MEDJA 
- Kryesues

Arbena AHMETI
- Anëtare
Asim VOKSHI 
- Anëtar  

sot në datë 11.05.2023, mori në shqyrtim në dhomë këshillimi çështjen administrative, që u përket palëve:

PADITËS:
Agjencia Shtetërore e Kadastrës, Drejtoria Vendore Tiranë (ish Prefekti i Qarkut Tiranë)

I PADITUR:


Telha Loçka

PERSON I TRETË:
Agjencia Shtetërore e Kadastrës, Drejtoria Vendore Tiranë (ish Zyra Vendore e Regjistrimit të Pasurive të Paluajtshme Tiranë)

Shoqëria Coca-Cola Bottling

Ministria e Zhvillimit Ekonomik Tregtisë dhe Sipërmarrjes.

OBJEKTI:
Shfuqizimin e plotë të akteve administrative të marrjes së token në pronësi Telha Loçka dhe kthimin e tokës pres 4800 m2 në emër të pronarit shtet.

BAZA LIGJORE:
Ligji nr. 9948 datë 07.07.2008 “Për shqyrtimin e vlefshmërisë ligjore të krijimi të titujve të pronësisë mbi tokën bujqësore”, ndryshuar me ligjin 58/2012. Kodi i Procedurës Administrative. Ligji nr.33/2013 datë 21.03.2012 “Për regjistrimin e pasurive të paluajtshme”.

KOLEGJI ADMINISTRATIV I GJYKATËS SË LARTË

pasi dëgjoi relatimin e gjyqtarit, Gentian Medja dhe si bisedoi çështjen në tërësi,
VËREN:

1. Familja të paditurit Telha Loçka ka përfituar në bazë të ligjit nr. 7501 “Për Tokën” dhe VKM-së nr.452 datë 17.10.1992 “Për Ristrukturimin e Ndërmarrjeve Bujqësore”, sipërfaqen e tokës are 2800 m2 me nr. ngastre 14/13 të ndodhur në fshatin Yrshek, si dhe sipërfaqen e tokës arë 2000 m2 me nr. ngastre 12/2. Kjo sipërfaqe toke arë është përfituar si një familje që ka dorëzuar tokë për krijimin e ish-NB. Lidhur me këto sipërfaqe toke është lëshuar përkatësisht akti i marrjes së tokës në pronësi nr. ska datë 20.04.1993 dhe akti i marrjes së tokës në pronësi nr.422 datë 20.04.1993. Këto pasuri janë regjistruar pranë Zyrës Vendore të Regjistrimit të Pasurive të Paluajtshme Tiranë. Nga certifikata për vërtetim pronësi rezulton së sipërfaqja e tokës e llojit arë prej 2800 m2 është regjistruar me numër pasurie 14/13, ndodhur në fshatin Mëzez Tiranë zona kadastrale nr.2679. Nga vërtetimi i datës 20.03.1993 lëshuar nga Komisioni i Ndarjes së Tokës të fshatit Yrshek rezulton së ky komision u ka ndarë familjes Locka dhe të paditurit Telha Loçka parcelën nr.14 e cila ndodhet në ish sektorin Mëzes të N.B “17 Nëntori”. Nga shkresa nr.758/1 prot., datë 06.05.2010 e Zyrës së Menaxhimit dhe Mbrojtjes së Tokës pranë Komunës Kashar rezulton së sipërfaqja e tokës sipas akti i marrjes së tokës në pronësi të palës së paditur, ndodhet në ish sektorin Mezes të NB 17 Nëntori”.

2. Nga Komisioni Vendor i Verifikimit të Titujve të Pronësisë pranë Prefekturës së Qarkut Tiranë, është shqyrtuar vlefshmëria ligjore e aktit të marrjes së tokës në pronësi datë 20.04.1993 për sipërfaqen 2800 m2 dhe 2000 m2, në emër të z. Telha Loçka. Me vendimin nr.58 datë 09.09.2013, ky komision ka vendosur shfuqizimin e plotë të aktit të marrjes së tokës në pronësi të familjes bujqësore të përfaqësuar nga z.Telha Loçka dhe kthimin e tokës në pronësi shtet me sipërfaqe 4800 m2 sipas AMTP-ve. Në datë 16.09.2013, pala paditëse Ish Prefekti i Qarkut Tiranë i është drejtuar Gjykatës së Rrethit Gjyqësor Tiranë me padinë objekt gjykimi.  Gjykata e Rrethit Gjyqësor Tiranë me vendimin nr. 402, datë 20.01.2014 ka shpallur moskompetencën lëndore të Gjykëts së Rrethit Gjyqësor Tiranë dhe dërgimin e akteve për shqyrtim Gjykatës Administrative të Shkallës së Parë Tiranë.
3. Gjykata Administrative e Shkallës së Parë Tiranë, me vendimin nr. 2267 datë 12.05.2014 ka vendosur: “Pranimin pjesërisht të kërkesëpadisë. Shfuqizimin pjesërisht të akti të marrjes së tokës në pronësi nr. ska datë 20.04.1993, dhe akti i marrjes së tokës në pronësi nr.422 datë 20.04.1993 në emër të të padituri TelhaMersin Loçka dhe kthimin e pasurisë së Llojit tokë Arrë, me sipërfaqe 2800 m2 me nr. pasurie 14/13, vol. 4, faqe 177, e ndodhur ne Mëzes, Tirane, në emër të pronarit shtet. Rrëzimin e kërkimit për sa i përket shfuqizimit të akti të marrjes së tokës në pronësi nr. ska datë 20.04.1993, dhe akti i marrjes së tokës në pronësi nr.422 datë 20.04.1993 në emër të të padituri TelhaMersin Loçka dhe kthimin e pasurisë së Llojit tokës Arrë, me sipërfaqe 2000 m2 me nr. pasurie 12/2, e ndodhur ne Mëzes, Tirane, në emër të pronarit shtet, si të pabazuar ne prova. Shpenzimet gjyqësore në ngarkim të palës së paditur...”
4. Kundër vendimit të gjykatës së shkallës së parë ka ushtruar ankim pala paditëse, Prefekti i Qarkut Tiranë dhe pala e paditur Telha Loçka. 
5. Gjykata Administrative e Apelit, me vendimin nr. 2363, datë 20.07.2016 ka vendosur:
“Lënien në fuqi të vendimit nr. 2267, datë 12.05.2014 të Gjykatës Administrative të Shkallës së Parë Tiranë.”
6. Referuar fakteve të mësipërme dhe shkaqeve të rekursit të paraqitur kundër vendimit të Gjykatës Administrative të Apelit, Kolegji konstaton se, në çështje të ngjashme me atë objekt gjykimi, ka pasur qëndrime të ndryshme të trupave të Kolegjit Administrativ lidhur me ndërgjyqësinë e detyrueshme pasive dhe llojin e vendimarrjes së Gjykatës së Lartë në rast të konstatimit të parregullsisë në ndërtimin e ndërgjyqësisë pasive të detyrueshme. Në këtë kontekst, Kolegji çmon të nevoshme nisjen e procedurës së njesimit të praktikës gjyqësore. Në referim të nenit 62/a(2) të ligjit nr. 49/2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar), vendimi i ndërmjetëm i Kolegjit Administrativ për kalimin e çështjes në seancë gjyqësore, përcakton edhe çështjet e shtruara për njësim, që në këtë rast janë: 
“1. Në paditë administrative me objekt kundërshtimin e ligjshmërisë së akteve të marrjes së tokës në pronësi, të ngritura nga Prefekti (sot sukseduar nga Agjencia Shtetërore e Kadastrës), a duhet të thirren në cilësinë e të paditurit të gjithë përfituesit e aktit të marrjes së tokës në pronësi apo mjafton të thirret vetëm kryefamiljari? 

2. Në ato raste kur gjykatat administrative kanë shqyrtuar në themel padinë e cila paraqitet me bashkëndërgjyqësi pasive të detyrueshme të parregullt, a mundet Kolegji Administrativ i Gjykatës së Lartë të prishë të dy vendimet dhe ta kthejë çështjen për rishqyrtim në gjykatën e shkallës së parë?”

7. Në këto kushte Kolegji vlerëson se çështja duhet të kalojë në seancë gjyqësore dhe të gjykohet me trup gjykues të përbërë nga pesë gjyqtarë, pasi për shqyrtimin e rekursit objekt shqyrtimi ngrihen shkaqe që lidhen me zbatimin e ligjit procedural, të një rëndësie themelore për njehsimin e praktikës gjyqësore.
PËR KËTO ARSYE,

Kolegji Administrativ i Gjykatës së Lartë, në bazë të neneve 62(1)(b) dhe 62/a të ligjit nr. 49/2012 "Për Gjykatat Administrative dhe Gjykimin e Mosmarrëveshjeve Administrative" (i ndryshuar),

VENDOSI:

1. Kalimin e çështjes administrative nr. 30001-01635-00-2016 akti, për shqyrtim në seancë gjyqësore nga Kolegji Administrativ i Gjykatës së Lartë, i përbërë nga 5 gjyqtarë. 

2. Çështjet që shtrohen për njësim janë: 
A. Në paditë administrative me objekt kundërshtimin e ligjshmërisë së akteve të marrjes së tokës në pronësi, të ngritura nga Prefekti (sot sukseduar nga Agjencia Shtetërore e Kadastrës), a duhet të thirren në cilësinë e të paditurit të gjithë përfituesit e aktit të marrjes së tokës në pronësi apo mjafton të thirret vetëm kryefamiljari? 
B. Në ato raste kur gjykatat administrative kanë shqyrtuar në themel padinë e cila paraqitet me bashkëndërgjyqësi pasive të detyrueshme të parregullt, a mundet Kolegji Administrativ i Gjykatës së Lartë të prishë të dy vendimet dhe ta kthejë çështjen për rishqyrtim në gjykatën e shkallës së parë?
3. Seanca gjyqësore caktohet në muajin shtator 2023 dhe palët do njoftohen për datën dhe orën e gjykimit nga sekretaria gjyqësore. 
4. Ky vendim ti njoftohet Avokaturës së Shtetit konform nenit 62/a(7) të ligjit nr. 49/2012, me qëllim që të mund të paraqesë mendim me shkrim për çështjen dhe të njihet paraprakisht me aktet.

5. Të njoftohen palët për datën dhe orën e gjykimit të paktën 15 ditë para seancës gjyqësore.

6. Ky vendim të botohet në faqen elektronike të Gjykatës së Lartë.

Tiranë, më 11.05.2023

